Title: Kegyelem nékünk és békesség Istentől, a mi Atyánktól, és az Úr Jézus Krisztustól
Author: Bencze András
Last saved by: IMRE
Company: BSAFTPZ

Az Atya, Fiú, Szentlélek nevében! Ámen. 	Sárosd, Szfvár, 2013. március 31. Húsvét 
		  1. Kor 15:12-20.

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 
Ünneplő Gyülekezet! 

Ámde Krisztus feltámadt!
Húsvéthétfő volt. A vidéki kis gyülekezetben már csak kevesen jöttek el az istentiszteletre. Talán a lelkészen is csalódás lehetett látható, mert a gondnok bácsi, a hűséges templombajáró, az istentisztelet után odalépett hozzá, és vigasztalta: „Azért én mégiscsak hiszem, hogy van feltámadás. Feltámadunk, és továbbélünk a gyermekeinkben” -mondta. 
Ne legyenek hát illúzióink, testvéreim, ahogyan egykor az asszonyok nem mondtak el semmit, mert féltek, ahogyan Korinthusban voltak, akik tagadták a halottak feltámadását, úgy ma is hadilábon állunk a húsvéttal. Sokkal közelebb áll hozzánk az emberrel együtt szenvedő Krisztus, mint a Krisztussal együtt feltámadó ember. 
Pedig a tét nagy – vallja Pál apostol. Hitünk értelme, értéke forog kockán. Mindaz, amit a gyülekezetben teszünk – nemcsak a missziói munkánk, a bibliaórák, nemcsak a közösségi alkalmak, a nevelés, az ifjúsági körök, az énekkar, hanem a szeretetszolgálat is, a kríziskezelőben meg az Alapítvány szolgálata. Ha nincs a halottaknak feltámadása, akkor minden temetésen illúziókba ringatjuk gyászunkat, ha nincs a halottaknak feltámadása, akkor butaságra tanítjuk konfirmandusainkat. Ha nincs a halottaknak feltámadása, akkor valóban csak kábítószer – morfium – vagyunk a nép szenvedésére, és tévesen hívjuk az embereket az igazságért való kiállásra, a gerincességre, az irgalmasságra. Ha nincs a halottaknak feltámadása, akkor minden embernél szánalomra méltóbbak vagyunk. Ámde Krisztus feltámadt a halálból! S ő – mivel Szűz Máriától született valóságos ember – az első hajtás, az első zsenge a halottak közül. Ő törte át a fagyott talajt, és az Ő feltámadásán keresztül van a halottaknak feltámadása. 
Feltámadása nélkül – a halottak feltámadása nélkül üres a mi igehirdetésünk, üres a mi hitünk. És üres a reménységünk a halottak felől. Céltalanná válik az életünk. Ámde Krisztus feltámadt a halálból, és tartalmat adott szavainknak – így lett az emberi beszédből igehirdetés. Krisztus feltámadt a halálból, ezért nem hősködés kiállni az igazság mellett, hanem ez a hivatásunk, ezért nem a gyengék jellemzője az irgalmasság, hanem a hívőké. Jézus feltámadt a halálból, ezért van a halottaknak feltámadása!
De ha mégis nehéz hinni a feltámadást, mert onnan még – Jézuson kívül – nem jött vissza senki, ha nehéz még szembesülni a reménnyel, ahogyan az asszonyok is megrettentek az angyal szavára, és nem szóltak senkinek semmit, mert féltek, akkor hozzuk el tegyük le mi is félelmeink, gondjaink köveit Jézus sírjának bejáratára! 
A gyászunkat, elveszített szeretteink hiányát, az elmaradt beszélgetéseket, ki nem mondott érzéseinket – vagy éppen fájdalmasan kimondott szavainkat, amelyeket már visszavonni nem tudunk. Vigyük el nagy kőként Jézus sírjára. 
A megbocsáthatatlan sérelmeinket vigyük nagy kőként Jézus sírjára. Amikor megaláztak, elhagytak, amikor becsületünket semmibe vették, amikor ártatlanságunkat megkérdőjelezték, amikor kincseinktől megfosztottak – szép szóval vagy erőszakkal. Ha nem tudunk már a másik szemébe nézni, ha nem akarunk kibékülni. A megbocsáthatatlan sérelmeinket vigyük nagy kőként Jézus sírjára!
A gondjainkat vigyük Jézus sírjára. Megélhetésünket – munkánkat és munkanélküliségünket. A gyermekeink és unokáink gondját. Betegségünk terhét. A halálfélelmet. Nemzetünk pusztulásának terhét. A természet erőinek félelmét. Mindazt, amiből nem látunk kiutat, vag még rosszabb: aminek látjuk a kiúttalanságát. A gondjainkat tegyük le mázsás kőként Jézus sírjára. 
És ami még nyomaszt, ami nem enged hinni, ami gátolja bennünk Isten iránti bizalmunkat, mind-mind tegyük Jézus sírjára, ahogy lezárták akkor a katonák. S hiszem, hogy a kegyelmes Isten nemcsak azt az egykori követ hengerítette el angyalaival, hanem elhengeríti a mi köveinket is. Mert számára is döntő kérdés, hogy tudunk-e hinni. Mert Jézus azért halt meg, és azért támadt fel, hogy a halottaknak életet adjon. S a halottak feltámadásának hite nem elvek alapján, nem logika mentén, hanem tapasztalat alapján született: Jézus feltámadásának tapasztalatán, a tanítványok és a Jézust követő asszonyok hitre jutásának tapasztalatán. Ámen.